לק"י, ז בסיון תשע"ו

גלות התורה

לפני שבועיים התחלנו לעסוק בתיקון חצות. התחלנו בדברי הפוסקים (טור והשו"ע) על העניין בתפילה על החורבן בסוף הלילה, ולאח"מ נכנסנו לדברי האר"י (בשעה"כ, דרושי הלילה, דרוש ד) ביחס לתהליך המתרחש בחצות. על ייחוד יעקב ולאה בחצות המתפשט על כל קומת האצילות וירידת רחל לבריאה, שם היא צועקת על חורבן הבית. צעקה שפוגשת את צעקתנו, שלנו ("וישתף עצמו בצער השכינה שהיא זו הנקוד' השרשית של רחל שירדה למטה ויבכה כמו חצי שעה או יותר על טירוף רחל וגירושה וגלותה ועל חורבן"). היום נראה בפועל את התיקון.

**שער הכוונות - דרושי תיקון חצות דרוש א**: בענין קומו מן המטה בח"ל אחר שיטהר וינקה גופו וירחץ פניו ידיו ורגליו וילבש מלבושיו ויסדר ברכותיו על סדר הנז' בגמ'.

כבר נת"ל שאחר ח"ל נעשו ב' דברים הא' הוא זווג לאה ויעקב והב' הוא לבכות על רחל שירדה בבריאה בסוד שכינה בגלות היורדת למטה בעת הזו ממש, ולכן צריך שתלך ותשב אצל הפתח סמוך להמזוזה שה"ס השכינה פתח העליון ותסיר המנעלים ותשב יחף ותעטוף ראשך כאבל ותרבה בבכיה כפי כחך ותקח אפר מקלה ותשים על מצחך במקום הנחת תפילין.

גם תכוף ראשך ותחבק פניך בקרקע ממש ותכוין בזה על שריפת התורה שנעשית אפר וגם תכוין למה שנתבאר אצלינו בש' רה"ק **איך מיום שנחרב בהמ"ק ונשרפה התורה נמסרו סודותיה ורזיה לחיצונים וזה נקרא גלות התורה** בעו"ה.

**ליקוטי הלכות יו"ד - הלכות מילה הלכה ה יח**: וְזֶה בְּחִינַת בֵּין הַמְּצָרִים שֶׁאָז מִתְאַבְּלִין עַל חֻרְבַּן בֵּית - הַמִּקְדָּשׁ וְאַחַר כָּךְ מִתְנַחֲמִין בְּשֶׁבַע דְּנֶחָמָתָא שֶׁקּוֹרִין מִשַּׁבַּת נַחֲמוּ עַד רֹאשׁ הַשָּׁנָה, כִּי עִקַּר הָאֲבֵלוּת וְהַבְּכִיָּה עַל חֻרְבַּן בֵּית - הַמִּקְדָּשׁ הוּא עַל מַה שֶּׁנִּתְרַחַקְנוּ מֵעַל אָבִינוּ שֶׁבַּשָּׁמַיִם כָּל כָּךְ וְאֵין אָנוּ יְכוֹלִין לְבַטֵּל עַצְמֵנוּ וּלְהִסְתַּכֵּל עַל הַתַּכְלִית מִגֹּדֶל הַחֻרְבָּן, כִּי עִקַּר הַבִּטּוּל הַנַּ"ל כָּרָאוּי זוֹכִין בְּבֵית - הַמִּקְדָּשׁ שֶׁהוּא גְּאוֹן עֻזֵּנוּ מַחְמַד עֵינֵינוּ. וּכְמוֹ שֶׁכָּתוּב, וְהָיוּ עֵינַי וְלִבִּי שָׁם.

כִּי בְּעִנְיַן הַבִּטּוּל הַנַּ"ל יֵשׁ כַּמָּה בְּחִינוֹת בָּאָדָם וּבַזְּמַן וּבַמָּקוֹם, כִּי כָּל מַה שֶּׁגּוּף הָאָדָם קָדוֹשׁ וְטָהוֹר בְּיוֹתֵר כֵּן יָכוֹל לְבַטֵּל עַצְמוֹ בְּיוֹתֵר וְלִשְׁאֹב מֵימֵי הַתּוֹרָה מִשָּׁם, כִּי יֵשׁ לוֹ כֵּלִים רְאוּיִים לְקַבֵּל וְכֵן יֵשׁ זְמַן שֶׁמְּסֻגָּל בְּיוֹתֵר לִבְחִינַת בִּטּוּל הַנַּ"ל שֶׁהוּא זְמַנִּים הַמְקֻדָּשִׁים שֶׁהֵם כָּל הַיָּמִים טוֹבִים וּבְרֹאשָׁם שַׁבָּת שֶׁהִוא מֵעֵין עוֹלָם הַבָּא שֶׁשָּׁם עִקַּר הַבִּטּוּל, כַּמְבֹאָר בְּסוֹף הַתּוֹרָה שֶׁהַבִּטּוּל הַנַּ"ל, שֶׁהוּא בְּחִינַת עוֹלָם הַבָּא, בְּחִינַת מַה שֶּׁאָמְרוּ רַבּוֹתֵינוּ זִכְרוֹנָם לִבְרָכָה, עָתִיד הַקָּדוֹשׁ בָּרוּךְ הוּא לַעֲשׂוֹת מָחוֹל לַצַּדִּיקִים לֶעָתִיד לָבֹא וְכָל אֶחָד מַרְאֶה בְּאֶצְבָּעוֹ וְכוּ',

כִּי הִתְנוֹצְצוּת הַבִּטּוּל הַנַּ"ל אִי אֶפְשָׁר לְבָאֵר בִּכְתָב וְלֹא בְּעַל פֶּה כִּי אִם לְכָל חַד כְּפוּם מַה דִּמְשַׁעֵר בְּלִבֵּהּ וְכֵן יֵשׁ שִׁנּוּיִים בַּמָּקוֹם. וְזֶהוּ בְּחִינַת גֹּדֶל מַעֲלַת קְדֻשַּׁת אֶרֶץ - יִשְׂרָאֵל, כִּי שָׁם הַמָּקוֹם הַמְקֻדָּשׁ שֶׁיְּכוֹלִין שָׁם לְבַטֵּל עַצְמוֹ בְּאוֹר אֵין סוֹף וּלְהַמְשִׁיךְ אֱלֹקוּתוֹ יִתְבָּרַךְ עַל עַצְמוֹ עַל - יְדֵי הַתּוֹרָה שֶׁמַּמְשִׁיכִין מִשָּׁם בְּכָל פַּעַם וְעַל - כֵּן אֵין תּוֹרָה כְּתוֹרַת אֶרֶץ - יִשְׂרָאֵל וְכָל הַדָּר בְּאֶרֶץ - יִשְׂרָאֵל דּוֹמֶה כְּמִי שֶׁיֵּשׁ לוֹ אֱלוֹקַּ וְכוּ', כִּי שָׁם דַּיְקָא זוֹכִין לְהַמְשִׁיךְ עַל עַצְמוֹ אֱלֹקוּתוֹ יִתְבָּרַךְ עַל - יְדֵי הַבִּטּוּל הַנַּ"ל.

וְעַל זֶה צְרִיכִין לִבְכּוֹת וּלְהִתְאַבֵּל מְאֹד, כִּי שָׁבַת מְשׂוֹשׂ לִבֵּנוּ נֶהְפַּךְ לְאֵבֶל מְחוֹלֵנוּ, 'מְחוֹלֵנוּ' דַּיְקָא בְּחִינַת הַמָּחוֹל הַנַּ"ל שֶׁעָתִיד הַקָּדוֹשׁ בָּרוּךְ הוּא לַעֲשׂוֹת לַצַּדִּיקִים לֶעָתִיד לָבֹא שֶׁהוּא בְּחִינַת הַבִּטּוּל הַנַּ"ל שֶׁמִּשָּׁם הָיִינוּ זוֹכִים בְּבֵית - הַמִּקְדָּשׁ לְהַמְשִׁיךְ עַל עַצְמֵנוּ בְּחִינַת בִּטּוּל גַּם בְּזֶה הָעוֹלָם וּמִשָּׁם עִקַּר הַשִּמְחָה וְהַמָּשׂוֹשׂ. וּבַעֲוֹנוֹתֵינוּ הָרַבִּים עַל - יְדֵי הַחֻרְבָּן שָׁבַת מְשׂוֹשׂ לִבֵּנוּ נֶהְפַּךְ וְכוּ', כִּי עָרְבָה כָּל שִׂמְחָה, כִּי עַתָּה קָשֶׁה מְאֹד מְאֹד לְבַטֵּל עַצְמֵנוּ מֵחֲמַת תֹּקֶף הַסִּטְרָא אָחֳרָא שֶׁהִתְפַּשְּׁטָה בָּעוֹלָם מְאֹד הַמְבַלְבֶּלֶת מְאֹד רְאוּת הָעַיִן בְּחֵיזוּ דְּהַאי עָלְמָא וְאֵינָהּ מַנַּחַת לְהִסְתַּכֵּל עַל הַתַּכְלִית שֶׁהִוא כֻּלּוֹ טוֹב שֶׁזֶּה עִקַּר הַיִּסּוּרִין וּמְרִירוּת וְהַצָּרָה שֶׁל הַגָּלוּת וְעַל - כֵּן צְרִיכִין לִבְכּוֹת מְאֹד.

**וְעִקַּר הַבְּכִיָּה הִוא עַל שְׂרֵפַת הַתּוֹרָה שֶׁנִּמְסְרוּ רָזֶיהָ לַחִיצוֹנִים וְאֵין אָנוּ יְכוֹלִים לְהַמְשִׁיךְ תּוֹרָה מֵהַבִּטּוּל הַנַּ"ל מֵחֲמַת שֶׁהָעוֹלָם מְבֻלְבָּל מְאֹד מְאֹד בְּתַאֲוֹת וְהַבְלֵי עוֹלָם הַזֶּה. וְזֶה, עַל אֵלֶּה אֲנִי בוֹכִיָּה עֵינִי עֵינִי יֹרְדָה מַּיִם כִּי רָחַק מִמֶּנִּי מְנַחֵם וְכוּ'. 'רָחַק' דַּיְקָא, כִּי הַתַּכְלִית שֶׁמִּשָּׁם כָּל הַנֶּחָמוֹת רָחַק מִמֶּנּוּ מְאֹד מֵחֲמַת גֹּדֶל הַחֻרְבָּן וְעַל - כֵּן צְרִיכִין לִבְכּוֹת הַרְבֵּה וְעַל - יְדֵי הַבְּכִיָּה דּוֹחִין הַדְּמָעוֹת לַחוּץ שֶׁהֵם חֶלְקֵי הָרְאוּת. וְעַל - יְדֵי זֶה דּוֹחִין וּמְגָרְשִׁין הָרְאוּת שֶׁל חֵיזוּ דְּהַאי עָלְמָא שֶׁהֵם גָּרְמוּ הַחֻרְבָּן שֶׁעַל זֶה אָנוּ בּוֹכִין וּמִתְוַדִּין שֶׁאֲנַחְנוּ גָּרַמְנוּ כָּל זֶה בַּעֲוֹנוֹתֵינוּ שֶׁהָלַכְנוּ אַחַר עֵינֵינוּ**. וּמֵאַחַר שֶׁאָנוּ בּוֹכִין עַל זֶה אָנוּ מְגָרְשִׁין עַל - יְדֵי הַדְּמָעוֹת אֶת חֶלְקֵי הָרְאוּת שֶׁנָּטוּ אַחַר חֵיזוּ דְּהַאי עָלְמָא וּצְרִיכִין לִבְכּוֹת כָּל כָּךְ עַד שֶׁמִּתּוֹךְ גֹּדֶל הַצַּעַר וְהַמְרִירוּת הַכְּאֵב שֶׁיַּרְגִּישׁ מִגֹּדֶל הַחֻרְבָּן שֶׁגָּרַם בַּעֲוֹנוֹתָיו שֶׁמְּעַכְּבִין הַבִּנְיָן שֶׁנֶּחְשָׁב כְּאִלּוּ הֶחֱרִיבוֹ, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, עַד שֶׁיָּבֹא עַל - יְדֵי זֶה לִבְחִינַת בִּטּוּל הַנַּ"ל בִּבְחִינַת עֵינִי נִגְּרָה וְלֹא תִּדְמֶה מֵאֵין הֲפוּגוֹת עַד יַשְׁקִיף וְיֵרֶא ה' מִשָּׁמַיִם, כִּי כְּשֶׁסּוֹתֵם עֵינָיו כַּנַּ"ל וּמִסְתַּכֵּל רַק עַל הַתַּכְלִית כַּנַּ"ל, כְּמוֹ כֵן הַקָּדוֹשׁ בָּרוּךְ הוּא מַשְׁקִיף וּמַשְׁגִּיחַ עָלָיו מִלְּמַעְלָה**.**

**אורות המלחמה י**/**ש"ק ז, יב**: בגדולת העולם, בהופעת הזיו של קדושת ישראל ברוממותו, אין אחיזה לכל זונים, לכל העומדים מבחוץ, לבסס איזה מוסד הדוחק רגלי אור ישראל, לבצר איזו הארה מיסתית, מכונה אמונית, אשר תוכל עמוד חוץ ממציאות האומה, כבודה ושפעת יקרת קדשה. כי האור העליון וזיו היחוד המאוחד, שיסודו העליון, אור האמת בבהירותו, חי בו, הרי הוא קשור בסגולת ישראל: "ד' אלהיו עמו ותרועת מלך בו".

מירידת העולם והשפלת הנשמה הישראלית נפרד היחוד העליון ממקור אחדותו ועלה למעלה להרקיע לשחקים. בעולם החיים לא יופיע כי אם נגהי הזהרורית של היחוד התחתון, הנשאב מהבורות השאובים ויד זרים בו נוגעת. וכנסת ישראל תחיל תזעק בחבלית: אוי נא לי, כי עיפה נפשי. **רזי תורה לחיצונים נמסרו. התורה נשרפת, גויליה נשרפים ואותיות פורחות**, ולבני ציון היקרים אפר תחת פאר הושם.

קמים נבוני לבב בחצות לילה וידיהם על חלציהם כיולדה: על צרת העולם, צרת ישראל, צרת השכינה, צרת התורה, הם בוכים ומבכים. ויודעים הם ומכירים את עמק הצער במקורו ובתולדותיו, יודעים הם, שכל הצרות והמחשכים, כל נהרי נחלי הדמים הנשפכים, כל התלאות והנדודים, כל הבוז והמשטמה, כל הרשעה והזוהמא, אינם אלא תולדה קלושה מהד הקול של אותו הצער העליון, צער השמים, צער השכינה, צער האידיאליות המהותית בהפרדה ממקור תענוגיה, והאידיאליות העליונה ברוחם של הבריות ובחירת האדם, תשובת ישראל ורוממות אצילות הרוח הרציני, היא קשורה. והם קוראים לתשובה, ואנו ליה ועינינו ליה.

**המשך שעה"כ**: ותאמר תחילה על נהרו' בבל כו' ותכוין לבכות על חורבן הבית ואח"כ מזמור לאסף אלהי' באו גוים כו' ותכוין לבכות על הריגת הצדי' ואח"כ תאמר פסוקי' אלו זכור ה' מה היה לנו כו' עד סיום מגילת איכה ותכפול בסוף פסוק השיבנו כו'. הכוונות אשר יש בפסוקים אלו הם אלו בפ' זכור ה' מה היה לנו תכוין ר"ת מילה ר"ל שבמקום המיל' נכנסה הערלה הנקרא חרפה כמ"ש בבני יעקב כי חרפה היא לנו וז"ש זכור ה' מה היה לנו בתחילה המילה והקדושה. ואח"כ הביטה וראה את חרפתינו עתה ששלטה הערלה בעולם

ובפ' על זה היה דוה לבנו כו' תכוין כי זה הוא יסוד ועל היסוד שזה הוא ההוד ועתה ההוד נהפך לדוה ונמצא כי ע"ז שהוא היסוד היה דו"ה תמורת הוד ועל אלה שהם ו"ק הנק' אלה חשכו עינינו. או תכוין ג"כ אל ס"א בסוד אלה אלהיך ישראל כי על אלה חשכו עינינו. ואח"כ תאמר פסוקי ישעיה בסי' ס"ג והם הבט משמים וראה כו' אתה אבינו כו' למה תתענו כו' למצער ירשו כו' ואח"כ פסוקים שבסי' ס"ד והם ועתה ה' אבינו כו' אל תקצוף כו' ערי קדשיך כו' העל אלה כו'. ואח"כ תאמר פסוקים דנחמה שבסי' ס"ב והם על חומותיך ירושלים כו' ואל תתנו דמי לו כו' נשבע ה' בימינו כו' כי מאספיו יאכלוהו כו'. ואח"כ תאמר ג' פסוקים אלו והם אתה תקו' תרחם ציון כו' כי רצו עבדיך כו' בונה ירושלם כו' והרי נשלם ענין תיקון רחל:

* כעת קראו את תיקון רחל. מה התחושה שעולה ממנו?

**סדר תיקון חצות, תיקון רחל**: עַל נַהֲרוֹת בָּבֶל שָׁם יָשַׁבְנוּ גַּם בָּכִינוּ. בְּזָכְרֵנוּ אֶת צִיּוֹן: עַל עֲרָבִים בְּתוֹכָהּ. תָּלִינוּ כִּנֹּרוֹתֵינוּ: כִּי שָׁם שְׁאֵלוּנוּ שׁוֹבֵינוּ דִּבְרֵי שִׁיר וְתוֹלָלֵינוּ שִֹמְחָה. שִׁירוּ לָנוּ מִשִּׁיר צִיּוֹן: אֵיךְ נָשִׁיר אֶת שִׁיר יְדֹוָד. עַל אַדְמַת נֵכָר: אִם אֶשְׁכָּחֵךְ יְרוּשָׁלָיִם תִּשְׁכַּח יְמִינִי: תִּדְבַּק לְשׁוֹנִי לְחִכִּי אִם לֹא אֶזְכְּרֵכִי. אִם לֹא אַעֲלֶה אֶת יְרוּשָׁלַיִם. עַל רֹאשׁ שִֹמְחָתִי: זְכֹר יְדֹוָד לִבְנֵי אֱדוֹם אֵת יוֹם יְרוּשָׁלָיִם. הָאֹמְרִים עָרוּ עָרוּ, עַד הַיְסוֹד בָּהּ: בַּת בָּבֶל הַשְּׁדוּדָה. אַשְׁרֵי שֶׁיְּשַׁלֶּם לָךְ, אֶת גְּמוּלֵךְ שֶׁגָּמַלְתְּ לָנוּ: אַשְׁרֵי שֶׁיֹּאחֵז וְנִפֵּץ אֶת עֹלָלַיִךְ אֶל הַסָּלַע:

מִזְמוֹר לְאָסָף. אֱלֹהִים בָּאוּ גוֹיִם בְּנַחֲלָתֶךָ טִמְּאוּ אֶת הֵיכַל קָדְשֶׁךָ. שָֹמוּ אֶת יְרוּשָׁלַיִם לְעִיִּים: נָתְנוּ אֶת נִבְלַת עֲבָדֶיךָ מַאֲכָל לְעוֹף הַשָּׁמָיִם. בְּשַֹר חֲסִידֶיךָ לְחַיְתוֹ אָרֶץ: שָׁפְכוּ דָמָם כַּמַּיִם סְבִיבוֹת יְרוּשָׁלַיִם וְאֵין קוֹבֵר: הָיִינוּ חֶרְפָּה לִשְׁכֵנֵינוּ. לַעַג וָקֶלֶס לִסְבִיבוֹתֵינוּ: עַד מָה יְדֹוָד תֶּאֱנַף לָנֶצַח. תִּבְעַר כְּמוֹ אֵשׁ קִנְאָתֶךָ: שְׁפֹךְ חֲמָתְךָ אֶל הַגּוֹיִם אֲשֶׁר לֹא יְדָעוּךָ. וְעַל מַמְלָכוֹת. אֲשֶׁר בְּשִׁמְךָ לֹא קָרָאוּ: כִּי אָכַל אֶת יַעֲקֹב. וְאֶת נָוֵהוּ הֵשַׁמּוּ:

אַל תִּזְכָּר לָנוּ עֲוֹנֹת רִאשֹׁנִים. מַהֶר יְקַדְּמוּנוּ רַחֲמֶיךָ. כִּי דַלּוֹנוּ מְאֹד: עָזְרֵנוּ אֱלֹהֵי יִשְׁעֵנוּ עַל דְּבַר כְּבוֹד שְׁמֶךָ. וְהַצִּילֵנוּ וְכַפֵּר עַל חַטֹּאתֵינוּ לְמַעַן שְׁמֶךָ: לָמָּה יֹּאמְרוּ הַגּוֹיִם אַיֵּה אֱלֹהֵיהֶם. יִוָּדַע בַּגּוֹיִם לְעֵינֵינוּ, נִקְמַת דַּם עֲבָדֶיךָ הַשָּׁפוּךְ: תָּבוֹא לְפָנֶיךָ אֶנְקַת אָסִיר. כְּגֹדֶל זְרוֹעֲךָ. הוֹתֵר בְּנֵי תְמוּתָה: וְהָשֵׁב לִשְׁכֵנֵינוּ שִׁבְעָתַיִם אֶל חֵיקָם. חֶרְפָּתָם אֲשֶׁר חֵרְפוּךָ אֲדֹנָי: וַאֲנַחְנוּ עַמְּךָ וְצֹאן מַרְעִיתֶךָ נוֹדֶה לְּךָ לְעוֹלָם. לְדוֹר וָדוֹר. נְסַפֵּר תְּהִלָּתֶךָ:

זְכֹר יְדֹוָד מֶה הָיָה לָנוּ. הַבִּיטָה וּרְאֵה אֶת חֶרְפָּתֵנוּ: נַחֲלָתֵנוּ נֶהֶפְכָה לְזָרִים. בָּתֵּינוּ לְנָכְרִים: יְתוֹמִים הָיִינוּ וְאֵין אָב. אִמּוֹתֵינוּ כְּאַלְמָנוֹת: מֵימֵינוּ בְּכֶסֶף שָׁתִינוּ. עֵצֵינוּ בִּמְחִיר יָבֹאוּ: עַל צַוָּארֵנוּ נִרְדָּפְנוּ. יָגַעְנוּ וְלֹא הוּנַח לָנוּ: מְִצְרַיִם נָתַנּוּ יָד. אַשׁוּר לִשְֹבֹּעַ לָחֶם: אֲבֹתֵינוּ חָטְאוּ וְאֵינָם. וַאֲנַחְנוּ עֲוֹנוֹתֵיהֶם סָבָלְנוּ: עֲבָדִים מָשְׁלוּ בָנוּ. פֹּרֵק אֵין מִיָּדָם: בְּנַפְשֵׁנוּ נָבִיא לַחְמֵנוּ. מִפְּנֵי חֶרֶב הַמִּדְבָּר: עוֹרֵנוּ כְּתַנּוּר נִכְמָרוּ. מִפְּנֵי זַלְעֲפוֹת רָעָב: נָשִׁים בְּצִיּוֹן עִנּוּ. בְּתֻלּוֹת בְּעָרֵי יְהוּדָה: שָֹרִים בְּיָדָם נִתְלוּ. פְּנֵי זְקֵנִים לֹא נֶהְדָּרוּ: בַּחוּרִים טְחוֹן נָשָֹאוּ. וּנְעָרִים בָּעֵץ כָּשָׁלוּ: זְקֵנִים מִשַּׁעַר שָׁבָתוּ. בַּחוּרִים מִנְּגִינָתָם: שָׁבַת מְשֹוֹשֹ לִבֵּנוּ. נֶהְפַּךְ לְאֵבֶל מְחוֹלֵנוּ: נָפְלָה עֲטֶרֶת רֹאשֵׁנוּ. אוֹי נָא לָנוּ כִּי חָטָאנוּ: עַל זֶה הָיָה דָוֶה לִבֵּנוּ. עַל אֵלֶּה חָשְׁכוּ עֵינֵינוּ: עַל הַר צִיּוֹן שֶׁשָּׁמֵם. שׁוּעָלִים הִלְּכוּ בוֹ: אַתָּה יְדֹוָד לְעוֹלָם תֵּשֵׁב. כִּסְאֲךָ לְדוֹר וָדוֹר: לָמָּה לָנֶצַח תִּשְׁכָּחֵנוּ. תַּעַזְבֵנוּ לְאֹרֶךְ יָמִים: הֲשִׁיבֵנוּ יְדֹוָד אֵלֶיךָ וְנָשׁוּבָה. חַדֵּשׁ יָמֵינוּ כְּקֶדֶם: כִּי אִם מָאֹס מְאַסְתָּנוּ. קָצַפְתָּ עָלֵינוּ עַד מְאֹד: הֲשִׁיבֵנוּ יְדֹוָד אֵלֶיךָ וְנָשׁוּבָה. חַדֵּשׁ יָמֵינוּ כְּקֶדֶם:

**המשך שעה"כ**: ואח"כ תתחיל בתיקון לאה ותאמר לדוד מזמור לה' הארץ כו' כל המזמור וכשתאמר שאו שערים ראשיכם תכוין שעתה הקב"ה נכנס בג"ע להשתעשע בנשמו' הצדיקים כנ"ל וז"א שאו שערים ראשיכם... ואח"כ תאמר מזמור כאיל תערוג על אפיקי מים כו' כולו ומזמור הסמוך והוא שפטני אלהים כו' כולו ולפי ששני מזמורים אלו מיוסדים בענין חשק ותשוקת המלכות לעלות עם דודה שהוא הת"ת וגם ישראל בניה הם בתשוקה הנזכר ויכוין אל הנהו שבעין קלין דרמאת ההוא איילתא עלאה וז"ש כאיל תערוג...

ואח"כ תאמר מזמור אלהים יחננו כו' והענין הוא כי אחר אשר השכינה תערוג כאיל כו' וענה אותה במזמור יענך ה' ביום צרה אז אנו שואלים על עצמנו אלהים יחננו ויברכנו לנו אנו ישראל התחתונים...

* כעת קראו את תיקון לאה. מה התחושה שעולה לכם ממנו, ומה בולט לכם לעומת ההשוואה לתיקון רחל?

**תיקון לאה**: לַמְנַצֵּחַ מַשְֹכִּיל לִבְנֵי קֹרַח: כְּאַיָּל תַּעֲרֹג עַל אֲפִיקֵי מָיִם. כֵּן נַפְשִׁי תַעֲרֹג אֵלֶיךָ אֱלֹהִים: צָמְאָה נַפְשִׁי לֵאלֹהִים לְאֵל חָי מָתַי אָבוֹא. וְאֵרָאֶה פְּנֵי אֱלֹהִים: הָיְתָה לִּי דִמְעָתִי לֶחֶם יוֹמָם וָלָיְלָה. בֶּאֱמֹר אֵלַי כָּל הַיּוֹם אַיֵּה אֱלֹהֶיךָ: אֵלֶּה אֶזְכְּרָה וְאֶשְׁפְּכָה עָלַי נַפְשִׁי כִּי אֶעֱבֹר בַּסָּךְ אֶדַּדֵּם עַד בֵּית אֱלֹהִים בְּקוֹל רִנָּה וְתוֹדָה הָמוֹן חוֹגֵג: מַה תִּשְׁתּוֹחֲחִי נַפְשִׁי וַתֶּהֱמִי עָלָי הוֹחִילִי לֵאלֹהִים כִּי עוֹד אוֹדֶנּוּ יְשׁוּעוֹת פָּנָיו:

אֱלֹהַי עָלַי נַפְשִׁי תִשְׁתּוֹחָח עַל כֵּן אֶזְכָּרְךָ מֵאֶרֶץ יַרְדֵּן. וְחֶרְמוֹנִים מֵהַר מִצְעָר: תְּהוֹם אֶל תְּהוֹם קוֹרֵא לְקוֹל צִנּוֹרֶיךָ. כָּל מִשְׁבָּרֶיךָ וְגַלֶּיךָ עָלַי עָבָרוּ: יוֹמָם יְצַוֶּה יְדֹוָד חַסְדּוֹ וּבַלַּיְלָה שִׁירֹה עִמִּי. תְּפִלָּה לְאֵל חַיָּי: אוֹמְרָה לְאֵל סַלְעִי לָמָה שְׁכַחְתָּנִי לָמָּה קֹדֵר אֵלֵךְ בְּלַחַץ אוֹיֵב: בְּרֶצַח בְּעַצְמוֹתַי חֵרְפוּנִי צוֹרְרַי. בְּאָמְרָם אֵלַי כָּל הַיּוֹם אַיֵּה אֱלֹהֶיךָ: מַה תִּשְׁתּוֹחֲחִי נַפְשִׁי וּמַה תֶּהֱמִי עָלָי הוֹחִילִי לֵאלֹהִים כִּי עוֹד אוֹדֶנּוּ. יְשׁוּעֹת פָּנַי וֵאלֹהָי:

שָׁפְטֵנִי אֱלֹהִים וְרִיבָה רִיבִי מִגּוֹי לֹא חָסִיד. מֵאִישׁ מִרְמָה וְעַוְלָה תְפַלְּטֵנִי: כִּי אַתָּה אֱלֹהֵי מָעֻזִּי לָמָה זְנַחְתָּנִי לָמָּה קֹדֵר אֶתְהַלֵּךְ בְּלַחַץ אוֹיֵב:

שְׁלַח אוֹרְךָ וַאֲמִתְּךָ הֵמָּה יַנְחוּנִי. יְבִיאוּנִי אֶל הַר קָדְשְׁךָ וְאֶל מִשְׁכְּנוֹתֶיךָ: וְאָבוֹאָה אֶל מִזְבַּח אֱלֹהִים אֶל אֵל שִֹמְחַת גִּילִי וְאוֹדְךָ בְכִנּוֹר אֱלֹהִים אֱלֹהָי: מַה תִּשְׁתּוֹחֲחִי נַפְשִׁי וּמַה תֶּהֱמִי עָלָי הוֹחִילִי לֵאלֹהִים כִּי עוֹד אוֹדֶנּוּ. יְשׁוּעֹת פָּנַי וֵאלֹהָי:

לַמְנַצֵּחַ מִזְמוֹר לְדָוִד: יַעַנְךָ יְדֹוָד בְּיוֹם צָרָה. יְשַֹגֶּבְךָ שֵׁם אֱלֹהֵי יַעֲקֹב: יִשְׁלַח עֶזְרֶךָ מִקֹּדֶשׁ. וּמִצִּיּוֹן יִסְעָדֶךָּ: יִזְכֹּר כָּל מִנְחֹתֶיךָ. וְעוֹלָתְךָ יְדַשְּׁנֶה סֶלָה: יִתֵּן לְךָ כִלְבָבֶךָ. וְכָל עֲצָתְךָ יְמַלֵּא: נְרַנְּנָה בִּישׁוּעָתֶךָ וּבְשֵׁם אֱלֹהֵינוּ נִדְגֹּל. יְמַלֵּא יְדֹוָד כָּל מִשְׁאֲלוֹתֶיךָ: עַתָּה יָדַעְתִּי כִּי הוֹשִׁיעַ יְדֹוָד מְשִׁיחוֹ יַעֲנֵהוּ מִשְּׁמֵי קָדְשׁוֹ. בִּגְבוּרוֹת יֵשַׁע יְמִינוֹ:

אֵלֶּה בָרֶכֶב וְאֵלֶּה בַסּוּסִים. וַאֲנַחְנוּ בְּשֵׁם יְדֹוָד אֱלֹהֵינוּ נַזְכִּיר: הֵמָה כָּרְעוּ וְנָפָלוּ וַאֲנַחְנוּ קַמְנוּ וַנִּתְעוֹדָד: יְדֹוָד הוֹשִׁיעָה. הַמֶּלֶךְ יַעֲנֵנוּ בְיוֹם קָרְאֵנוּ:

לְדָוִד מִזְמוֹר לַידֹוָד הָאָרֶץ וּמְלוֹאָהּ. תֵּבֵל וְיֹשְׁבֵי בָהּ: כִּי הוּא עַל יַמִּים יְסָדָהּ. וְעַל נְהָרוֹת יְכוֹנְנֶהָ: מִי יַעֲלֶה בְּהַר יְדֹוָד. וּמִי יָקוּם בִּמְקוֹם קָדְשׁוֹ: נְקִי כַפַּיִם וּבַר לֵבָב אֲשֶׁר לֹא נָשָֹא לַשָּׁוְא נַפְשִׁי. וְלֹא נִשְׁבַּע לְמִרְמָה: יִשָּא בְרָכָה מֵאֵת יְדֹוָד. וּצְדָקָה מֵאֱלֹהֵי יִשְׁעוֹ: זֶה דּוֹר דּוֹרְשָׁיו. מְבַקְשֵׁי פָנֶיךָ יַעֲקֹב סֶלָה: שְֹאוּ שְׁעָרִים רָאשֵׁיכֶם וְהִנָּשְֹאוּ פִּתְחֵי עוֹלָם. וְיָבוֹא מֶלֶךְ הַכָּבוֹד: מִי זֶה מֶלֶךְ הַכָּבוֹד יְדֹוָד עִזּוּז וְגִבּוֹר.